Cꞌjaraꞌ xbij jun cꞌambal tzij y cawra xbij:
—Wqꞌuin anen nel twaꞌ cꞌaslemal che ktzitzij cꞌaslemal,
anen en rkan jumlaj uva y Nedtaꞌ arjaꞌ jnebnowa cwent uva y njoskꞌij.
Arjaꞌ nchꞌupuj ela njelal rukꞌaꞌ uva jmajoꞌn rwech nuyaꞌ ta.
Per jrukꞌaꞌ uva je nwachina jaraꞌ njoskꞌixa rmal Nedtaꞌ ch-utz cꞌaraꞌ che nwachina más.
Per ixix ixjoskꞌin chic tzan njelal tzij jxenbij chewa,
jaraꞌ xixjoskꞌbexa.
Xjun tebnaꞌ wqꞌuin y xjun quenban ewqꞌuin chkaꞌ,
ajniꞌ tzra rukꞌaꞌ uva che mquita jun rebnon ruqꞌuin rkan mquita nuyaꞌ rwech.
Y caraꞌ chewa ixix chkaꞌ,
wme xjun ta xteban wqꞌuin majoꞌn nwachin ta utzil rxin Dios ptak ewanm.
Anen en rkan jumlaj uva,
ixix ix rukꞌaꞌ.
Chka bechnak chewa xjun nuban wqꞌuin y anen xjun quenban ruqꞌuin jaraꞌ junam ruqꞌuin rukꞌaꞌ uva congan nwachina.
Caraꞌ quenbij chewa com majoꞌn achnak nquixecwina neban we mjun ta neban wqꞌuin.
Jeꞌ wnak xe mjun ta nqueban wqꞌuin caraꞌ nbaꞌna chca ajniꞌ nbaꞌna tzra rukꞌaꞌ uva,
nchꞌupux ela y nechkija,
cꞌjaraꞌ nmoꞌla ruchiꞌ y nporoxa pkꞌakꞌ.
We xjun neban wqꞌuin,
wnecꞌjeꞌa ntzojbal ptak ewanm,
cꞌjaraꞌ tcꞌutuj tzra Dios nak newajoꞌ y nyataja chewa.
We kꞌaxnak wen nwachina utzil rxin Dios ptak ecꞌaslemal jaraꞌ nyaꞌa rukꞌij Nedtaꞌ cmal wnak y tzraꞌ nquixtzꞌeꞌt waꞌ che ktzitzij waꞌ ix ndiscípulo.
Ttixel congan quenrajoꞌ y caraꞌ nebnon chewa ixix chkaꞌ congan quixnwajoꞌ.
Camic quenbij chewa,
quixcꞌjeꞌ cꞌa chpam ojben riꞌil wxin.
Wnenimaj nak quenbij chewa che neban jaraꞌ nquixcꞌjeꞌa chpam ojben riꞌil wxin ajniꞌ nebnon anen nniman jbin chwa rmal Nedtaꞌ y encꞌola chpam ojben riꞌil rxin Nedtaꞌ.
Njelal jawra jxenbij kaja chewa ch-utz cꞌaraꞌ xtecꞌjeꞌ tcꞌa ptak ewanm jquicotemal rxin Dios jcꞌola pwanm anen.
Xenbij chewa ch-utz cꞌaraꞌ xtnoj ta quicotemal rxin Dios ptak ewanm.
Ajniꞌ nebnon anen chewa congan quixnwajoꞌ caraꞌ cꞌa tebnaꞌ ixix chkaꞌ,
twaj-oꞌ jeꞌ ewiꞌ chbil tak ewiꞌ.
Jawra jun mandamiento quenyaꞌ cana chewa chneban.
Tak majoꞌn napoknaj ta awiꞌ ncatcoma precwent jun awamigo jaraꞌ nacꞌutbej chcongan nawajoꞌ,
majoꞌn chjun nawajoꞌ ta awiꞌ caraꞌ.
Ixix ix wamigo wnenimaj nak quenbij chewa chneban.
Njelal je ncꞌaxan jbin chwa rmal Nedtaꞌ jaraꞌ nkꞌalsan chic chewech rmal cꞌaraꞌ quenbij chewa ix wamigo.
Camic mjaraꞌ ta quenbij chewa che ix mos com jun mos mrutkin ta nak nuchꞌob rpatrón.
Me ixix ta xixcanona wxin per anen xencanona ewxin che xixoca apóstol,
xenbij chewa che nquixba nebnaꞌ nsamaj.
Caraꞌ xenban chewa ch-utz cꞌaraꞌ jsamaj nebnaꞌ cꞌola utzil rxin Dios nwachij y jaraꞌ utzil jnewachij majoꞌn npuꞌk ta.
Caraꞌ rbanic ch-utz cꞌaraꞌ je Ttixel nuyaꞌ chewa nak necꞌutuj tzra we ykula ecꞌuꞌx wqꞌuin che rcꞌutxic.
Njelal jawra xenbij chewa ch-utz cꞌaraꞌ newajoꞌ ewiꞌ.